  Анжелика Тихонова корреспондент Туннэ, 19-тӥ инвожое, Сарапулысь лулчеберетъя «Электрон» дворецлэн - Йӧскалык лулчеберетъёсты улӟытонъя но азинтонъя центрлэн площадяз пиналъёслы «Гербер» шулдыръяськон ортчытӥзы. Со сярысь ужъюртлэн «ВКонтакте» мерлыко вотэсысь огиназ ивортэмын. Шулдыръяськонэ карысь нуназе ужась гужем лагерьёсы но сводной отрядъёсы ветлӥсь пиналъёс люкаськизы. Соосты йӧскалык праздниклэн историеныз, сямъёсыныз но йылолъёсыныз тодматӥзы. Нош эктонъя «Радость» коллективе пыриськисьёс «Луговые колокольчики» удмурт эктонэз быдэстӥзы. Озьы ик нылпиослы пӧртэм шудонъёс радъямын вал. Пиналъёс «Шудон» станцие вуылӥзы. Отын удмурт калык шудонъёсын тодматскизы. Творчествоя «Удмурт кыл-корка» площадкаын удмурт калыклэсь улэм-вылэмзэ адӟизы. «Крезьгуран» мастер-классын «Лымы тӧдьы» кырӟанэз дышетӥзы. Нош ужрадэз йылпумъяса бадӟым круген бергазы но нерге ӝукен кунояськизы.  Тодэ вайытом, 12-тӥ инвожое Удмуртилэн шоркараз Ижкар Гербер ортчиз, нош элькун шулдыръяськон 29-тӥ инвожое Эгра ёросысь Нюнягурт вӧзын радъяськоз, нош ӝытазе егитъёсты Эгрась этнопаркын «Шундэктон» ужрадэ возьмалозы. Тегъёс: Лулчеберет Сарапул Удмуртия пиналъёс Гербер удмуртъёс  